Polisie red vrou van kapers(Foto: SA Polisie) Polisielede het ŉ vrou van twee vermeende kapers gered nadat hulle gesien het hoe die mans ŉ vrou in ŉ motor op die R23 gestoot het. Kapt. Mavela Masondo, polisiewoordvoerder in Gauteng, het gesê lede van die Benoni-blitspatrollie het onraad vermoed toe hulle die voertuig Woensdag kort ná 20:00 opgemerk het. “Die verdagtes het op die polisie losgebrand en hulle het teruggevuur,” het Masondo gesê. Die twee het in ŉ veld in gevlug. Een van die mans is gewond en met ŉ ambulans na ŉ nabygeleë hospitaal geneem waar hy met sy aankoms dood verklaar is. Volgens Masondo is die ander vermeende kaper nog op vrye voet. “Die voorlopige ondersoek dui daarop dat die verdagtes die vrou gekaap het.” Die Gautengse polisiebestuur het die beamptes vir hul spoedige optrede geloof.